หนุนใช้เงินอาเซียนค้าขายระหว่างกลุ่ม
ธปท.หนุนใช้เงินสกุลท้องถิ่นในการค้าขายระหว่างกันในกลุ่มประเทศลุ่มแม่น้ำโขง เพราะช่วยลดความเสี่ยงอัตราแลกเปลี่ยนในช่วงที่ตลาดโลกผันผวนได้
21 มิ.ย. 2555

ธปท.หนุนใช้เงินสกุลท้องถิ่นในการค้าขายระหว่างกันในกลุ่มประเทศลุ่มแม่น้ำโขง เพราะช่วยลดความเสี่ยงอัตราแลกเปลี่ยนในช่วงที่ตลาดโลกผันผวนได้
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวในหัวข้อ “ระบบการเงินในภูมิภาคลุ่มแม่น้ำโขง (Financing the Greater Mekong Subregion)” ว่า การใช้เงินสกุลท้องถิ่นในการค้าขายในกลุ่มลุ่มแม่น้ำโขงมากขึ้นนั้นถือเป็นเรื่องที่ดี เพราะช่วยลดความเสี่ยงอัตราแลกเปลี่ยนที่ต้องผ่านเงินสกุลที่ 3 ในช่วงที่ภาวะตลาดโลกมีความผันผวน อย่างไรก็ตาม การใช้เงินสกุลท้องถิ่นจะเกิดขึ้นได้หรือไม่ ต้องขึ้นอยู่กับความนิยมและความเชื่อมั่นของภาคธุรกิจด้วย ว่าจะยอมรับมากน้อยแค่ไหน
ขณะนี้สถาบันการเงินไทยมีศักยภาพเพียงพอที่จะสนับสนุนการค้าการลงทุนของภาคธุรกิจทั้งในระดับรายย่อย และภาคธุรกิจรายใหญ่ในกลุ่มประเทศลุ่มน้ำโขง ส่วนการใช้เงินสกุลท้องถิ่นในการค้าขายระหว่างกันในกลุ่มคงขึ้นอยู่กับภาคธุรกิจ
ทั้งนี้ ที่ผ่านมา ธปท.มีการตกลงแลกเปลี่ยนเงินตราต่างประเทศระหว่างไทยกับจีน ก็ช่วยให้คนไทยที่ค้าขายกับจีนหันมาใช้เงินหยวนเพื่อซื้อขายสินค้าโดยตรงมากขึ้น และล่าสุด ธปท.มีการหารือกับธนาคารกลางเมียนมาร์ถึงการแลกเปลี่ยนเงินบาทและเงินจ๊าด ในการค้าขายระหว่างกันมากขึ้นด้วย
นายประสาร กล่าวว่า ในการพัฒนาภาคการเงิน และสถาบันการเงินร่วมกันในกลุ่มนั้นธปท.คงได้ร่วมมือกับธนาคารกลางในกลุ่มประเทศลุ่มน้ำโขงมากขึ้น เพื่อช่วยเหลือให้มีระบบการเงินพื้นฐาน โครงสร้างพื้นฐานต่างๆ ร่วมถึงความร่วมมือทางทางวิชาการ เพื่อยกระดับการพัฒนาและเตรียมเครื่องมือต่างๆให้พร้อมในการพัฒนาประเทศเพื่อเติบโตไปด้วยกันให้มากขึ้นเป็นลพดับ